CELEX: 32015D0646
Language: el
Date: 2015-04-23 00:00:00
Title: Εκτελεστική απόφαση (ΕΕ) 2015/646 της Επιτροπής, της 23ης Απριλίου 2015, σύμφωνα με το άρθρο 3 παράγραφος 3 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου σχετικά με καλλιέργειες βακτηρίων που στοχεύουν στη μείωση των οργανικών υλών και που πρόκειται να διατεθούν στην αγορά για τον σκοπό αυτό (Κείμενο που παρουσιάζει ενδιαφέρον για τον ΕΟΧ)

24.4.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 106/79
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/646 ΤΗΣ ΕΠΙΤΡΟΠΉΣ
   της 23ης Απριλίου 2015
   σύμφωνα με το άρθρο 3 παράγραφος 3 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου σχετικά με καλλιέργειες βακτηρίων που στοχεύουν στη μείωση των οργανικών υλών και που πρόκειται να διατεθούν στην αγορά για τον σκοπό αυτό
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 3 παράγραφος 3,
   Εκτιμώντας τα ακόλουθα:
   
               (1)
            
            
               Την 1η Απριλίου 2014 η Ιρλανδία ζήτησε από την Επιτροπή να αποφασίσει, σύμφωνα με το άρθρο 3 παράγραφος 3 του κανονισμού (ΕΕ) αριθ. 528/2012, αν δύο προϊόντα, αποτελούμενα από καλλιέργειες βακτηρίων, τα οποία στοχεύουν στη μείωση των οργανικών υλών και πρόκειται να διατεθούν στην αγορά για τον σκοπό αυτό, είναι βιοκτόνα κατά την έννοια του άρθρου 3 παράγραφος 1 στοιχείο α) του εν λόγω κανονισμού.
            
         
               (2)
            
            
               Σύμφωνα με τις πληροφορίες που δόθηκαν, το πρώτο προϊόν διαλύει την οργανική ιλύ, μειώνει τα επίπεδα υδροθείου και αμμωνιακού αζώτου και καθαρίζει το νερό των δεξαμενών και των λιμνοθαλασσών, ενώ το δεύτερο προϊόν επιταχύνει τη βιολογική οξείδωση στερεών οργανικών αποβλήτων και τη βιολογική οργανική αποδόμηση, βελτιώνει την αποδοτικότητα της αερόβιας χώνευσης, μειώνει την οργανική ιλύ του πυθμένα σε λίμνες, δεξαμενές και συστήματα διαχείρισης λυμάτων και μειώνει την παραγωγή αεριώδους οσμής.
            
         
               (3)
            
            
               Τα εν λόγω προϊόντα, ως παρενέργεια, μειώνουν την ανάπτυξη φυκών σε υδατικά συστήματα, αλλά δεν προορίζονται για τον σκοπό αυτό και δεν έχει διατυπωθεί ισχυρισμός ότι μπορούν να χρησιμοποιηθούν για τον σκοπό αυτό.
            
         
               (4)
            
            
               Σύμφωνα με το άρθρο 3 παράγραφος 1 στοιχείο α) του κανονισμού (ΕΕ) αριθ. 528/2012, βιοκτόνα αποτελούν μόνο τα προϊόντα τα οποία προορίζονται να καταστρέφουν, να αποτρέπουν, να καθιστούν αβλαβή, να προλαμβάνουν τη δράση ή να ασκούν άλλη περιοριστική δράση σε οποιονδήποτε επιβλαβή οργανισμό με οποιοδήποτε μέσο πέραν της απλής φυσικής ή μηχανικής δράσης.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για τα βιοκτόνα προϊόντα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Καλλιέργειες βακτηρίων που προορίζονται για τη μείωση των οργανικών υλών και που πρόκειται να διατεθούν στην αγορά για τον σκοπό αυτό και έχουν μόνον ως παρενέργεια ότι μειώνουν την ανάπτυξη φυκών σε υδατικά συστήματα αλλά δεν προορίζονται για τον σκοπό αυτόν, δεν είναι βιοκτόνα κατά την έννοια του άρθρου 3 παράγραφος 1 στοιχείο α) του κανονισμού (ΕΕ) αριθ. 528/2012.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 23 Απριλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 167 της 27.6.2012, σ. 1.